পরে ২৯ আগস্ট বেলা ২টা ৩৫ মিনিটে সাইফুলের মোবাইলে একটি ফোন আসে। ফোনদাতা জানান, সিমন তাদের কাছে আছে। তাকে ফেরত নিতে হলে ২০ লাখ টাকা মুক্তিপণ দিতে হবে। তখন শিশুটির বাবা তাকে জানান, তিনি টাকা দেবেন। এরপর পুলিশ বিষয়টি জানতে পেরে ওই মোবাইল নম্বরটি ট্র্যাকিং করে। তবে সিমটি মোবাইল থেকে খুলে রাখা হয়। যে মোবাইলে সিমটি ঢুকিয়ে ফোন দেয়া হয়েছিল, সেটির আইএমই (ইন্টারন্যাশনাল মোবাইল ইক্যুইপমেন্ট আইডেন্টিটি) নম্বর পেয়ে যায় পুলিশ। সিম পরিবর্তন করে ওই মোবাইলটিতে অন্য সিম ব্যবহার করা হচ্ছে। পুলিশ নম্বর ট্র্যাকিং করে সাইফুলের প্রতিবেশি রোমানকে আটক করে। তাকে জিজ্ঞাসাবাদের পর বিজয় সরণীর পীর মাজার মসজিদ গলির একটি বাসা থেকে ঘুমন্ত অবস্থায় শিশুটিকে উদ্ধার করা হয়। এ সময় শহীদুল ইসলাম মিয়া ও জিসান মিয়া নামে দুজনকে আটক করা হয়। তাদের দেয়া তথ্যানুযায়ী মহাখালী ও রামপুরা থেকে সাইফুল ইসলাম ইমন ও আলী আহম্মেদকেও আটক করা হয়।